En 61-årig mand fra Hadsund fik ved Retten i Aalborg en dom på 2 år og seks måneders ubetinget fængsel for ulovlig våbenbesiddelse under særligt skærpende omstændigheder.

En 61-årig mand viste sig at være bevæbnet til tænderne, da politiet aflagde besøg hos ham 23. september på hans bopæl i Hadsund. Faktisk var der nærmest våben og ammunition til en mindre hær, idet politiet i en garage og på mandens bopæl fandt intet mindre end 26 våben, tre sværd og to sabler samt forskellig ammunition i hundredvis. Blandt fundene var ifølge anklageskriftet to oversavede jagtgeværer, fem rifler af forskellige mærker og fem pistoler. Dertil kom blandt andet 67 styk 7,25 mm patroner, 92 styk kaliber 38, 344 haglpatroner med mere. Modtog dom - Han erkendte besiddelsen, men ikke de særligt skærpende omstændigheder, oplyser specialanklager Thomas Klingenberg. Den 61-årige tog imod dommen tirsdag. I følge Thomas Klingenberg var mandens forklaring på det store våbenlager en arv fra hans farfar, der var modstandsmand under besættelsen i 1940-45. Det var dog ikke alle våben, der stammede fra denne periode.